INGEN TILKNYTNING: Jernbaneverket sier nei til å knytte et norsk lyntognett til resten av Europa, der blant annet det franske lyntoget LGV opererer. Foto: AFP

Utrederne: Disse jernbanene bør bygges

Har du hatt en drøm om en dag å reise mellom Oslo og Bergen på et par timer? Drøm videre.

Oppdatert 26. januar 2012

Ja, det går an å bygge høyhastighetstog i Norge. Det var budskapet fra sjefsutreder Tom Stillesby da Jernbaneverket i går la frem den lenge etterlengtede høyhastighetsutredningen.

Annonse Reise Fly

Hotell

Leiebil

Pakkereiser

Men han tenkte ikke på topphastigheter på 330 kilometer i timen og reisetider ned mot to timer mellom landets største byer - som har vært lansert tidligere.

To alternativer ble anbefalt. Den første var å bygge ut Sørlandsbanen fra Oslo til Stavanger via Kristiansand med en reisetid på cirka tre timer og 30 minutter. Det andre var å droppe alle lyntogdrømmer mellom landets to største byer og heller utbedre den eksisterende Bergensbanen. Reisetid: fire timer og et kvarter.

Heller ikke mellom Oslo og Trondheim anbefaler utrederne lyntog. Riktignok viste utredningen at en kunne komme seg mellom de to byene på to timer og elleve minutt, men da måtte en kjøre gjennom Østerdalen.

- Der bor det for lite folk, konkluderte Stillesby.

En ting er sikkert. Høyhastighetstog kommer til å bli svært dyrt. Ifølge statsråd Magnhild Meltveit Kleppa vil det koste mellom 800-900 milliarder kroner å bygge ut de foreslåtte alternativene.

TRASÉALTERNATIVENE: Slik er anbefalingene for de forskjellige traseene som har vært utredet. Grafikk: VG

Her er Jernbaneverkets vurderinger av de ulike jernbane- og lyntogtraseene som har vært utredet:

BERGENSBANEN:

Pris: 55 milliarder kroner Jernbaneverket vraker alle eksisterende høyhastighetsplaner til Norges nest største by og anbefaler en opprustning av den eksisterende banen. Med en investering på 55 milliarder kroner vil reisetiden kunne gå ned fra 6:30 til 4:15 timer. Dette innebærer blant annet utbygging av Ringeriksbanen til Hønefoss. Prislapp: 15-20 milliarer kroner.

SØRLANDSBANEN:

Pris: 220 milliarder kroner. Oslo-Kristiansan-Stavanger er etter Jernbaneverkets oppfatning den traseen som bør realiseres først. Byggekostnaden på 400 millioner kroner per kilometer kan skremme vettet av de fleste, men strekningen skiller seg ut med sitt høye passasjergrunnlag, cirka 5,5 millioner årlig. Reisetiden vil bli rundt tre timer og en halv time. Fart: 250 km/t med mulighet for 330 km/t på enkelt strekk.

VESTLANDSBANEN:

Pris: 115 milliarder kroner. Traseen fra Bergen til Stavanger via Stord er den eneste som ikke er blitt vurdert som bedriftsøkonomisk lønnsom. Den beskjedne prislappen i denne sammenhengen skyldes først og fremst kort avstand. Med en byggepris på i underkant av 400 millioner kroner per kilometer er den blant de aller dyreste å realisere. Kryssingen av Boknafjorden skaper ekstra problemer. Her er det planlagt en 50 kilometer lang undersjøisk tunell. Tid: 1:23. Fart: 250 km/t.

HAUKELIBANEN:

Pris: 260 milliarder kroner. Med ankomststed fra Oslo både i Stavanger og Bergen er dette den banen med størst passasjergrunnlag, 7,5 millioner passasjerer i året. Prisen er derimot i en egen klasse, 260 milliarder kroner. Det trekker også ned at det bor lite folk mellom Bø og storbyene på Vestlandet. Dermed blir de regionale virkningene små. Ti-smessig er derimot banen i egen klasse, 2:16 fra Bergen til Oslo. Fart: 330 km/t.

INTERCITY-TRIANGELET:

Jernbaneverket konkluderer med at det ikke er noen motsetning mellom å bygge ut intercitynettet og en videreføring av høyhastighetslinjer til de store byene. Dermed er det trolig fritt frem for å bygge høyhastighetstog fra Oslo til byene Halden, Porsgrunn og Lillehammer. For Sørlandsbanen innebærer denne løsningen en ekstra reisetid på rundt 30 minutter. Fart: 200-250 km/t.

OSLO-TRONDHEIM:

Pris: 145-180 milliarder kroner. Et lavt passasjergrunnlag (4,4 mill. i året) trekker ned, men prisen skiller seg positivt ut. Den vestre traseen via Gudbrandsdalen vil koste cirka 180 milliarder, mens den østre via Østerdalen er cirka 35 milliarder billigere. Reisetiden vil være 2:11 mot 2:59 gjennom Gudbrandsdalen. Jernbaneverket går inn for Gudbrandsdalen grunnet større befolkningsgrunnlag. Fart Østerdalen: 330 km/t, Gudbrandsdalen: 250 km/t.

SVENSKEBANEN:

Jernbaneverket har utredet fire ulike traseer til Göteborg og Stockholm. Alle skiller seg ut med lave byggekostnader, men som VG skrev i går er passasjergrunnlaget svært lavt.

Publisert: 26.01.12 kl. 13:36 Oppdatert: 26.01.12 kl. 14:21

Les også

Mer om Reiseliv Jernbane